**SZERZŐDÉS**

**gépjármű-elhelyezési díj megfizetéséről**

Amely létrejött egyrészről **Balatonföldvár Város Önkormányzata** (székhely: 8623 Balatonföldvár, Petőfi S. u.1. szám, törzsszám: 731366, adószám: 15731364-2-14, számlaszám: OTP Bank Nyrt. Kaposvár 11743040-15396059, e-mail cím: pgmh@balatonfoldvar.hu, képviseli: Holovits György Huba polgármester) mint Önkormányzat (továbbiakban: Önkormányzat),

másrészről **Bolfán Zoltán egyéni vállalkozó**  (székhely: 8623 Balatonföldvár, Balatonszentgyörgyi út 24., nyilvántartási száma: 55721754, adószáma: 57133041134) mint a Tulajdonos (továbbiakban: Tulajdonos ) között az alulírott helyen és időben az alábbiak szerint:

**I./ Előzmények:**

**1./** A balatonföldvári 1448 hrsz-ú, belterületi fekvésű, kivett lakóház, udvar, 3 lakóház megnevezésű, 1160 m2 térmértékű, természetben 8623 Balatonföldvár, Balatonszentgyörgyi út 24. szám alatt található ingatlan Ernyes Ervin 405/1160-ad arányú, Szigeti Tamás 443/1160-ad arányú és Bolfán Zoltán 312/1160-ad arányú osztatlan közös tulajdonában van.

Az ingatlanra vonatkozó, 2006. szeptember 27-én kelt adásvételi szerződés alapján az ingatlant az akkori tulajdonosai egyrészről Belovics Emil István és Belovics Emilné, másrészről Ernyes Ervin, harmadrészről Szigeti Tamás az egyes tulajdonostársak kizárólagos használatában álló, valamint közös használatában álló területre választotta szét. A megállapodás az egyes, kizárólagos használatba került ingatlanrészek hasznosítását nem korlátozza.

Az ingatlan Belovics Emil István 156/1160-ad arányú és Belovics Emilné 156/1160-ad arányú, összesen 312/1160-ad arányú tulajdonrészét Bolfán Zoltán egyéni vállalkozó adásvétel jogcímén 2019. augusztus 30-án szerezte meg. A korábban létrejött, hivatkozott használati megosztás az ingatlanrészek hasznosítására kiterjedően az új tulajdonos belépésével nem módosult.

Bolfán Zoltán tulajdonos kérelmet nyújtott be az Önkormányzathoz arra vonatkozóan, hogy a tulajdonában és kizárólagos használatában lévő 3 szintes lakóépület új rendeltetéseinek az ingatlan-nyilvántartásba történő átvezetése alapjául szolgáló, hatósági bizonyítványához szükséges parkolóhelyeket Balatonföldvár Város Önkormányzatának a járművek elhelyezéséről és a parkolóhelyek biztosításáról szóló 15/2009. (XII.1.) számú önkormányzati rendelete (a továbbiakban: Ör.) alapján megválthassa és az egyszeri igénybevételi díjat megfizethesse.

A többletparkoló helyéül a Balatonföldvár, 864/8 hrsz-ú közterület-parkolót jelölte meg.

A hatósági bizonyítvány iránti kérelemben kell igazolnia a kérelmezőnek a rendeltetés megváltoztatáshoz szükséges összes követelményt, így az egyes rendeltetési egységekhez szükséges parkolók meglétének, és a saját telken nem biztosított parkoló szám megváltására vonatkozó igazolást.

Ez alapján a hatósági bizonyítvány iránti eljárás lefolytatásának a feltétele a jelen gépjármű-elhelyezési díj megfizetéséről szóló szerződés megkötése, valamint a gépjármű-elhelyezési díj szerződés szerinti megfizetésének igazolása.

**2./** A Balatonföldvári Közös Önkormányzati Hivatallal történt egyeztetés alapján szerződő felek megállapították, hogy az országos településrendezési és építési követelményekről szóló 253/1997. (XII.20.) Korm. rendelet (a továbbiakban: OTÉK) 42. § (2) bekezdése alapján alkalmazandó 4. számú melléklet szerint végzett parkolómennyiség-számítás alapján az I./1. pontban részletesen körülírt ingatlan új funkciójához előírt 11 db parkolóhelyből 8 parkolóhely a telek mérete, geometriája miatt a telken belül nem helyezhető el, 3 parkolóhely a telken belül meglévőnek tekinthető.

**3./** Az Ör. 3. § (1) bekezdése alapján az ingatlan tulajdonosának az építmény(ek) építményrész(ek) és terület(ek) (a továbbiakban: létesítmény) rendeltetésszerű használatához a létesítmény telkén belül az OTÉK 42. § (1)-(9) bekezdéseiben előírt mennyiségű gépjármű és autóbusz várakozóhely, tehergépjármű rakodóhely, valamint áruszállítási és gazdasági útvonal, illetve rakodóterületet kell biztosítania.

Az Ör. 3. § (4) bekezdése alapján a létesítmény bővítése, rendeltetésének megváltoztatása csak abban az esetben történhet, ha a rendelet szerint számított jármű-elhelyezési igény a) nem növekszik, b) növekedésének mértéke szerinti többletigény a létesítményhez tartozó ingatlanon megoldható, c) növekedés mértéke szerinti többletigény az OTÉK 42. § (11) bekezdésében foglaltaknak megfelelően biztosításra kerül.

Az OTÉK 42. § (11) bekezdése értelmében, ha az adottságok szükségessé teszik a szükséges gépjármű-várakozóhelyek (parkolók) a telekhatártól mért, legfeljebb 500 m-en belüli más telken parkolóban, parkolóházban vagy a közterületek közlekedésre szánt területe egy részének, illetve a közforgalom céljára átadott magánút egy részének felhasználásával kialakíthatók.

**4./** A Balatonföldvári Közös Önkormányzati Hivatallal történt egyeztetés alapján a balatonföldvári 1448 hrsz-ú ingatlan telekhatárától mért 350 m-es távolságon belül lehetőség van parkolóhely-megváltásra. A parkolóhelyek megváltásához az ingatlan tulajdonosának Balatonföldvár Város Önkormányzatával szerződést kell kötnie.

**II./ A megállapodás tárgya:**

**1./** Szerződő felek megállapodnak abban, hogy az I./1. pontban megjelölt telken belül Bolfán Zoltán egyéni vállalkozó tulajdonában és kizárólagos használatában lévő 3 szintes lakóépület rendeltetés megváltoztatását követően szükséges, de el nem helyezhető 8 db parkolóhely a balatonföldvári 864/8 hrsz-ú ingatlanon meglévő parkolók igénybevételével kerül biztosításra.

**2./** A gépjármű-elhelyezési díj mértéke az Ör. 4. § (4) bekezdése alapján parkolóhelyenként egyszeri, egy összegben fizetendő nettó 405.000.- Ft, azaz Négyszázötezer forint, összesen a 8 parkólóhely után 3.240.000.-, azaz Hárommillió-kettőszáznegyvenezer forint.

**3./** A gépjármű-elhelyezési díjat Bolfán Zoltán egyéni vállalkozó jelen szerződés megkötésével egy időben, egy összegben köteles megfizetni az Önkormányzat részére, az Önkormányzat OTP Bank Nyrt-nél vezetett 11743040-15396059 számú számlájára történő átutalással.

**III./ Egyéb rendelkezések:**

**1./** Szerződő felek jelen szerződés aláírásával kijelentik, hogy szerződési és jogképességük teljes, abban sem jogszabály, sem hatósági vagy bírósági döntés alapján korlátozva nincsenek.

**2./** Szerződő felek megállapodnak abban, hogy a jelen szerződéssel kapcsolatos bármilyen jognyilatkozatot írásban (igazolásra alkalmas módon) tesznek meg, szóbeli nyilatkozataik a jelen jogviszonyukban érvénytelenek.

**3./** A jelen megállapodásban nem szabályozott kérdésekben az OTÉK, az Ör. és a Polgári Törvénykönyvről szóló 2013. évi V. törvény rendelkezései az irányadóak.

**4./** Felek megállapodnak, hogy a jelen szerződésből fakadó esetleges vitás kérdéseiket igyekeznek elsősorban békés úton rendezni, ennek eredménytelensége esetére hatáskörtől függően kikötik a Siófoki Járásbíróság vagy a Kaposvári Törvényszék kizárólagos illetékességét.

**5./** Jelen szerződést Balatonföldvár Város Önkormányzatának Képviselő-testülete …./2022. (I.27.) Kt. határozatával jóváhagyta.

Felek a jelen szerződést elolvasás után, mint akaratukkal mindenben megegyezőt, jóváhagyólag aláírják.

**Balatonföldvár, 2022. január**

**………………………………………….**

**Bolfán Zoltán**

**egyéni vállalkozó**

**Balatonföldvár, 2022. január**

**………………………………………….**

**Balatonföldvár Város Önkormányzata**

**Holovits György Huba**

**polgármester**

|  |  |
| --- | --- |
| **…………………………………………..****Köselingné dr. Kovács Zita****jegyző** | **…………………………………………..****Ernyes Ervin****pénzügyi osztályvezető helyett****Magoriné Csató Anita** |